Ralbicy (mbr/SN). Po dwulětnej přestawce, koronapandemije dla, wjeselachu so delanscy wobydlerjo zaso na třidnjowske babylěćo w Ralbicach. Wjesne towarstwo, wjesna rada, wohnjowa wobora a dalši pomocnicy běchu swjedźeń organizowali. Pjatk wotměchu wubědźowanje wohnjowych woborow pod swětłomjetakami. Najspěšniše mustwo mjez dwanaće cyłkami běše Sulšečanske, druhe najlěpše bě Salowske. Třeće městno wobsadźichu wobornicy ze Sernjan/Róžanta. Planowany wohnjostroj njehodźeše so płaćiwych wustawkow w zarjadniskim zwjazku Při Klóšterskej wodźe dla bohužel přewjesć.
We wjac hač wobsadźenym stanje postrowištaj moderatoraj Denny Gloxyn a Maik Brězan sobotu hosći. Wšitke generacije běchu zaso do programa zapřijate. Tak prezentowachu mjez druhim Ralbičanske žony reju, z kotrejž seniorow napodobnjachu. A mužojo zbudźichu posměwk z widejom, zaběracym so z koronu zaběra. Hač do zažneho ranja rejowachu wopytowarjo w stanje po hudźbje DJja Rafaela Krala.
szl_Latn szl_Latn